title: Provedbena uredba Komisije (EU) br. 996/2012 od 26. listopada 2012. o propisivanju posebnih pravila za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima i o stavljanju izvan snage Provedbene uredbe (EU) br. 284/2012  Tekst značajan za EGP

text:
               15/Sv. 24

               HR

               Službeni list Europske unije

               217

         32012R0996

               L 299/31

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 996/2012
   od 26. listopada 2012.
   o propisivanju posebnih pravila za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima i o stavljanju izvan snage Provedbene uredbe (EU) br. 284/2012
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1. točku (b) podtočku ii.,
   budući da:

               (1)

               Članak 53. Uredbe (EZ) br. 178/2002 predviđa mogućnost donošenja odgovarajućih hitnih mjera Unije za hranu i hranu za životinje uvezenu iz treće zemlje radi zaštite zdravlja ljudi, zdravlja životinja ili okoliša, ako se taj rizik ne može na zadovoljavajući način prevladati mjerama koje države članice poduzimaju pojedinačno.

               (2)

               Nakon incidenta u nuklearnoj elektrani Fukushima 11. ožujka 2011., Komisija je obaviještena da su razine radionuklida u određenim prehrambenim proizvodima podrijetlom iz Japana prekoračile granične vrijednosti za akciju koje se primjenjuju za hranu u Japanu. Takva kontaminacija može predstavljati rizik za zdravlje ljudi i životinja u Uniji te je stoga donesena Provedbena uredba Komisije (EU) br. 297/2011 od 25. ožujka 2011. o propisivanju posebnih pravila za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima (2). Ta je Uredba zamijenjena Provedbenom uredbom Komisije (EU) br. 961/2011 (3), koja je kasnije zamijenjena Provedbenom uredbom Komisije (EU) br. 284/2012 (4).

               (3)

               Provedbena uredba Komisije (EU) br. 284/2012 više je puta izmijenjena kako bi se uzeo u obzir razvoj situacije. S obzirom da su sada potrebne daljnje izmjene, primjereno je Provedbenu uredbu Komisije (EU) br. 284/2012 zamijeniti novom Uredbom.

               (4)

               Postojeće mjere analizirane su vodeći računa o podacima o preko 26 000 slučajeva radioaktivnosti u hrani i hrani za životinje koje su japanske vlasti dostavile u pogledu druge sezone rasta nakon incidenta.

               (5)

               Primjereno je od primjene odredaba ove Uredbe izuzeti osobne pošiljke. Za hranu i hranu za životinje životinjskog podrijetla treba se uputiti na odredbe predviđene Uredbom Komisije (EZ) br. 206/2009 od 5. ožujka 2009. o uvozu u Zajednicu osobnih pošiljaka proizvoda životinjskog podrijetla te o izmjeni Uredbe (EZ) br. 136/2004 (5). Za ostalu hranu i hranu za životinje potrebno je predvidjeti da se pošiljke mogu smatrati osobnim pošiljkama samo ako su nekomercijalne naravi i namijenjene privatnoj osobi za osobnu konzumaciju ili uporabu.

               (6)

               Japanske su vlasti Komisiji dostavile opsežne informacije o tome da pored već izuzetih alkoholnih pića (sake, viski i shochu), i druga alkoholna pića također ne sadrže mjerljive razine radioaktivnosti. Postupak filtriranja i fermentiranja značajno smanjuje radioaktivnost alkoholnog pića. Stoga je primjereno od primjene ove Uredbe izuzeti određena druga alkoholna pića kako bi se smanjilo administrativno opterećenje japanskih vlasti i nadležnih vlasti država članica uvoznica.

               (7)

               Podaci koje su dostavile japanske vlasti dokazuju da više nije potrebno zahtijevati uzorkovanje i analizu prisutnosti radiooaktivnosti u hrani i hrani za životinje podrijetlom iz prefektura Yamanashi i Shizuoka prije njihovog izvoza u Uniju. Obvezu uzorkovanja i analize potrebno je zadržati samo za čaj iz prefekture Shizuoka i gljive podrijetlom iz prefektura Shizuoka i Yamanashi.

               (8)

               S obzirom da se u hrani i hrani za životinje podrijetlom iz prefekture Fukushima i dalje pronalaze nedopuštene ili značajne razine radioaktivnosti, primjereno je zadržati postojeću obvezu uzorkovanja i analize prije uvoza u Uniju za svu hranu i hranu za životinje podrijetlom iz te prefekture. Međutim, u odnosu na tu hranu i hranu za životinje trebaju se i dalje primjenjivati opća izuzeća, primjerice za alkoholna pića i osobne pošiljke.

               (9)

               Što se tiče prefektura Gunma, Ibaraki, Tochigi, Miyagi, Saitama, Tokyo, Iwate, Chiba i Kanagawa, za koje trenutačno postoji obveza uzorkovanja i analize sve hrane i hrane za životinje prije uvoza u Uniju, primjereno je taj zahtjev ograničiti na gljive, čaj, proizvode ribarstva, određene jestive divlje biljke, određeno povrće, određeno voće, rižu i soju i njihove prerađene i od njih dobivene proizvode. Isti se zahtjev treba primjenjivati na mješovite prehrambene proizvode koji sadrže više od 50 % sastojka ili sastojaka za koje je prije uvoza u Uniju potrebno ispitivanje.

               (10)

               Kontrole pri uvozu pokazuju da japanske vlasti ispravno primjenjuju posebna pravila predviđena zakonodavstvom Unije te nesukladnost nije utvrđena tijekom više od jedne godine. Stoga je primjereno smanjiti učestalost kontrola pri uvozu i izvješćivanja rezultata Komisiji.

               (11)

               Primjereno je predvidjeti sljedeću reviziju odredaba kada budu dostupni rezultati uzorkovanja i analize prisutnosti radioaktivnosti u hrani i hrani za životinje iz treće sezone uzgoja, tj. do 31. ožujka 2014. Međutim, za proizvode koji se žanju većinom u drugom dijelu druge sezone uzgoja te stoga još nisu dostupni svi podaci za drugu sezonu uzgoja, primjereno je predvidjeti reviziju odredaba za te proizvode do 31. ožujka 2013.

               (12)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Područje primjene
   Odredbe ove Uredbe primjenjuju se na hranu i hranu za životinje u smislu članka 1. stavka 2. Uredbe Vijeća (Euratom) br. 3954/87 (6) koja je podrijetlom ili isporučena iz Japana, osim:

               (a)

               proizvoda koji su napustili Japan prije 28. ožujka 2011.;

               (b)

               proizvoda koji su požnjeveni i/ili prerađeni prije 11. ožujka 2011.;

               (c)

               alkoholnih pića koja se svrstavaju pod tarifne oznake KN od 2203 do 2208;

               (d)

               osobnih pošiljki hrane ili hrane za životinje životinjskog podrijetla obuhvaćene člankom 2. Uredbe (EZ) 206/2009;

               (e)

               osobnih pošiljki hrane i hrane za životinje koje nisu životinjskog podrijetla te koje nisu komercijalne, a namijenjene su privatnoj osobi isključivo za osobnu konzumaciju i upotrebu. U slučaju nedoumice, teret dokazivanja leži na primatelju pošiljke.

         Članak 2.
   Definicije
   Za potrebe ove uredbe, „prijelazne mjere propisane japanskim zakonodavstvom” znači prijelazne mjere usvojene od strane japanskih vlasti 24. veljače 2012. u pogledu najvećih dopuštenih razina zbroja cezija-134 i cezija-137 kako je utvrđeno u Prilogu III.
   „Pošiljka” je količina bilo koje hrane ili hrane za životinje obuhvaćene ovom Uredbom iste kategorije ili opisa, obuhvaćene istim dokumentom(-ima), koja se prevozi istim prijevoznim sredstvom i dolazi iz iste(-ih) prefekture(a) u Japanu, u granicama dopuštenim izjavom iz članka 5.
   Članak 3.
   Uvoz u Uniju
   Hrana i hrana za životinje (dalje u tekstu: proizvodi) iz članka 1. može se uvesti u Uniju samo ako je u skladu s ovom Uredbom.
   Članak 4.
   Najveće razine cezija-134 i cezija-137
   1.   Proizvodi iz članka 1., osim onih iz Priloga III., moraju biti u skladu s najvećim dopuštenim razinama zbroja cezija-134 i cezija-137 koje su utvrđene u Prilogu II.
   2.   Proizvodi navedeni u Prilogu III. moraju biti u skladu s najvećim dopuštenim razinama cezija koje su utvrđene u tom Prilogu.
   Članak 5.
   Izjava
   1.   Svaku pošiljku proizvoda iz članka 1. mora pratiti pravovaljana izjava koja je sastavljena i potpisana sukladno članku 6.
   2.   Izjava iz stavka 1. mora:

               (a)

               potvrđivati da su proizvodi u skladu s važećim propisima u Japanu; i

               (b)

               navesti da li proizvodi potpadaju ili ne potpadaju pod prijelazne mjere propisane japanskim zakonodavstvom.

         3.   Izjava iz stavka 1. mora nadalje potvrđivati da:

               (a)

               je proizvod požnjeven i/ili prerađen prije 11. ožujka 2011., ili

               (b)

               je proizvod, osim čaja ili gljiva koji su podrijetlom iz prefekture Shizuoka i osim gljiva koje su podrijetlom iz prefekture Yamanashi, podrijetlom i isporučen iz prefektura koje nisu Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa i Iwate; ili

               (c)

               je proizvod podrijetlom i isporučen iz prefektura Gunma, Ibaraki, Tochigi, Miyagi, Saitama, Tokyo, Chiba, Kanagawa i Iwate, ali nije naveden u Prilogu IV. ovoj Uredbi (te se stoga ne zahtijeva analiza prije izvoza); ili

               (d)

               je proizvod isporučen iz prefektura Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa i Iwate, ali nije podrijetlom iz neke od navedenih prefektura te nije bio izložen radioaktivnosti tijekom prijevoza; ili

               (e)

               kada je proizvod čaj ili gljive podrijetlom iz prefekture Shizuoka ili gljive podrijetlom iz prefekture Yamanashi, ili proizvod dobiven od navedenih proizvoda ili mješovita hrana ili hrana za životinje koja sadrži više od 50 % tih proizvoda, proizvod prati analitičko izvješće koje sadrži rezultate uzorkovanja i analiza; ili

               (f)

               kada je proizvod, naveden u Prilogu IV. ovoj Uredbi, podrijetlom iz prefektura Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa i Iwate, ili je mješovita hrana ili hrana za životinje koja sadrži više od 50 % tih proizvoda, proizvod prati analitičko izvješće koje sadrži rezultate uzorkovanja i analiza. Popis proizvoda iz Priloga IV. ne dovodi u pitanje zahtjeve Uredbe (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (7); ili

               (g)

               kada je podrijetlo proizvoda ili podrijetlo više od 50 % sastojaka proizvoda nepoznato, proizvod prati analitičko izvješće koje sadrži rezultate uzorkovanja i analiza.

         4.   Točka (f) stavka 3. primjenjuje se i na proizvode ulovljene ili požnjevene u priobalnim vodama navedenih prefektura, neovisno o tome gdje su ti proizvodi istovareni.
   Članak 6.
   Sastavljanje i potpisivanje izjave
   1.   Izjava iz članka 5. mora biti sastavljena u skladu s obrascem iz Priloga I.
   2.   Za proizvode iz članka 5. stavka 3. točke (a), (b), (c) ili (d) izjava mora biti potpisana od ovlaštenog predstavnika nadležnog tijela Japana ili od strane ovlaštenog predstavnika službe ovlaštene od strane nadležnog tijela Japana pod nadležnošću i kontrolom nadležnog tijela Japana.
   3.   Za proizvode iz članka 5. stavka 3. točaka (e), (f) i (g) izjava mora biti potpisana od ovlaštenog predstavnika nadležnog tijela Japana. Izjavu mora pratiti analitičko izvješće koje sadrži rezultate uzorkovanja i analiza.
   Članak 7.
   Identifikacija
   Svaka pošiljka proizvoda iz članka 1. mora biti identificirana oznakom koja se mora nalaziti na izjavi iz članka 5. stavka 1., analitičkom izvješću iz članka 5. stavka 3., zdravstvenom certifikatu te na bilo kojem trgovačkom dokumentu koji prati pošiljku.
   Članak 8.
   Granične inspekcijske postaje i određeno ulazno mjesto
   Pošiljke proizvoda iz članka 1., osim pošiljaka koje podliježu Direktivi Vijeća 97/78/EZ (8), moraju ući u Uniju preko određenog ulaznog mjesta u smislu članka 3. točke (b) Uredbe Komisije (EZ) br. 669/2009 (9) (dalje u tekstu: određeno ulazno mjesto).
   Članak 9.
   Prethodna obavijest
   Subjekti u poslovanju s hranom i hranom za životinje ili njihovi predstavnici moraju nadležnim tijelima na graničnoj inspekcijskoj postaji ili na određenom ulaznom mjestu dostaviti prethodnu obavijest o dolasku svake pošiljku proizvoda iz članka 1. najmanje dva radna dana prije fizičkog dolaska pošiljke.
   Članak 10.
   Službene kontrole
   1.   Osoba ovlaštena za provođenje službene kontrole na graničnoj inspekcijskoj postaji ili određenom ulaznom mjestu mora provesti:

               (a)

               dokumentacijski pregled svih pošiljaka proizvoda iz članka 1.;

               (b)

               fizičke i identifikacijske provjere, uključujući i laboratorijske analize na prisutnost cezija-134 i cezija-137, na 5 % pošiljaka.

         2.   Do dobivanja rezultata laboratorijskih analiza pošiljke se moraju zadržati pod službenom kontrolom najviše pet radnih dana.
   3.   U slučaju da se rezultatima laboratorijskih analiza dokaže da je jamstvo koje je dano izjavom netočno, izjava će se smatrati nevažećom, a za pošiljku hrane i hrane za životinje da nije u skladu s odredbama ove Uredbe.
   Članak 11.
   Troškovi
   Subjekti u poslovanju s hranom i hranom za životinje snose sve troškove koji proizlaze iz službenih kontrola iz članka 10. i iz svih mjera zbog nesukladnosti.
   Članak 12.
   Puštanje u slobodni promet
   Pošiljka se može pustiti u slobodni promet samo ako subjekt u poslovanju s hranom i hranom za životinje ili njegov predstavnik ovlaštenom carinskom djelatniku predoči izjavu iz članka 5. stavka 1. koja:

               (a)

               je u potpunosti potvrđena od strane osobe ovlaštene za provođenje službenih kontrola na graničnoj inspekcijskoj postaji ili na određenom ulaznom mjestu; i

               (b)

               dokazuje da su službene kontrole iz članka 10. provedene te da su rezultati tih kontrola povoljni.

         Članak 13.
   Nesukladni proizvodi
   Proizvodi koji ne ispunjavaju odredbe ove Uredbe ne smiju se staviti na tržište. Takvi proizvodi se moraju neškodljivo zbrinuti ili vratiti u zemlju podrijetla.
   Članak 14.
   Izvješća
   Države članice izvješćuju Komisiju o dobivenim rezultatima analiza svaka tri mjeseca putem Sustava za brzo uzbunjivanje za hranu i hranu za životinje (RASFF). To se izvješće dostavlja tijekom mjeseca nakon svakog tromjesečja.
   Članak 15.
   Stavljanje izvan snage
   Provedbena uredba (EU) br. 284/2012 stavlja se izvan snage.
   Upućivanja na Uredbu stavljenu izvan snage smatraju se upućivanjem na ovu Uredbu.
   Članak 16.
   Prijelazna mjera
   Iznimno od članka 3., proizvodi iz članka 1. mogu se uvesti u Uniju ako su u skladu s Provedbenom uredbom (EU) br. 284/2012 ako:

               (a)

               su proizvodi napustili Japan prije stupanja na snagu ove Uredbe; ili

               (b)

               proizvode prati izjava u skladu s Provedbenom uredbom (EU) br. 284/2012 koja je izdana prije 1. studenoga 2012. i proizvodi su napustili Japan prije 1. prosinca 2012.

         Članak 17.
   Stupanje na snagu i razdoblje primjene
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od datuma stupanja na snagu do 31. ožujka 2014.
   Ova će se Uredba revidirati prije 31. ožujka 2013. u pogledu proizvoda koji se žanju većinom između kolovoza i studenoga te u pogledu riba i proizvoda ribarstva.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. listopada 2012.

            Za Komisiju

            Predsjednik

         José Manuel BARROSO

      (1)  SL L 31, 1.2.2002., str. 1.

      (2)  SL L 80, 26.3.2011., str. 5.

      (3)  SL L 252, 28.9.2011., str. 10.

      (4)  SL L 92, 30.3.2012., str. 16.

      (5)  SL L 77, 24.3.2009., str. 1.

      (6)  SL L 371, 30.12.1987., str. 11.

      (7)  OJ L 43, 14.2.1997., str. 1.

      (8)  SL L 24, 30.1.1998., str. 9.

      (9)  SL L 194, 25.7.2009., str. 11.
   PRILOG I.

      Izjava za uvoz u Uniju

   … (Proizvod i zemlja podrijetla)

      Oznaka serije … Broj izjave …

   U skladu s odredbama Provedbene uredbe Komisije (EU) br. 996/2012 o propisivanju posebnih pravila za uvoz hrane i hrane za životinje podrijetlom ili isporučene iz Japana nakon incidenta u nuklearnoj elektrani Fukushima
   …
   (nadležno tijelo iz članka 6. stavka 2. ili članka 6. stavka 3. Provedbene uredbe Komisije (EU) br. 996/2012)
   IZJAVLJUJE da …
   … (proizvodi iz članka 1.)
   iz ove pošiljke sastavljeni od: …
   … (opis pošiljke, proizvoda, broj i vrsta paketa, bruto ili neto masa)
   utovarena u … (mjesto utovara)
   dana … (datum utovara)
   od strane … (identifikacija prijevoznika)
   koja ide u … (mjesto i država odredišta)
   koja dolazi iz objekta …
   … (naziv i adresa objekta)
   u skladu je s važećim propisima Japana o najvećim dopuštenim razinama zbroja cezija-134 i cezija-137.
   IZJAVLJUJE da se pošiljka odnosi na hranu ili hranu za životinje

               

                  na koju se ne primjenjuju prijelazne mjere japanskog zakonodavstva (vidjeti Prilog III. Provedbenoj uredbi Komisije (EU) br. 996/2012) o najvećim dopuštenim razinama zbroja cezija-134 i cezija-137

               

                  na koju se primjenjuju prijelazne mjere japanskog zakonodavstva (vidjeti Prilog III. Provedbenoj uredbi Komisije (EU) br. 996/2012) o najvećim dopuštenim razinama zbroja cezija-134 i cezija-137

         IZJAVLJUJE da se pošiljka odnosi na

               

               hranu ili hranu za životinje koja je požnjevena i/ili prerađena prije 11. ožujka 2011.;

               

               hranu ili hranu za životinje koja je podrijetlom i isporučena iz prefektura koje nisu Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa i Iwate, te ne uključuje čaj ili gljive koji su podrijetlom iz prefekture Shizuoka, kao niti gljive koje su podrijetlom iz prefekture Yamanashi;

               

               hranu i hranu za životinje koja je isporučena iz prefektura Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa i Iwate, ali nije podrijetlom iz neke od navedenih prefektura te nije bila izložena radioaktivnosti tijekom prijevoza;

               

               hranu i hranu za životinje koja nije navedena u Prilogu IV. Provedbenoj uredbi Komisije (EU) br. 996/2012, a podrijetlom je i isporučena je iz prefektura Gunma, Ibaraki, Tochigi, Miyagi, Saitama, Tokyo, Chiba, Kanagawa i Iwate;

               

               čaj ili gljive ili mješovitu hranu ili hranu za životinje koja sadrži više od 50 % tih proizvoda, a podrijetlom je iz prefekture Shizuoka, te je uzorkovana dana … (datum) i podvrgnuta laboratorijskoj analizi dana …
               (datum) u …
               (naziv laboratorija) u svrhu određivanja razine radionuklida, cezija-134 i cezija-137. Analitičko izvješće nalazi se u privitku;

               

               gljive ili mješovitu hranu ili hranu za životinje koja sadrži više od 50 % tih proizvoda, a podrijetlom je iz prefekture Yamanashi, te je uzorkovana dana … (datum) i podvrgnuta laboratorijskoj analizi dana …
               (datum) u …
               (naziv laboratorija) u svrhu određivanja razine radionuklida, cezija-134 i cezija-137. Analitičko izvješće nalazi se u privitku;

               

               hranu i hranu za životinje navedenu u Prilogu IV. Provedbenoj uredbi Komisije (EU) br. 996/2012 ili mješovitu hranu ili hranu za životinje koja sadrži više od 50 % tih proizvoda, a koja je podrijetlom iz prefektura Fukushima, Gunma, Ibaraki, Tochigi, Miyagi, Saitama, Tokyo, Chiba, Kanagawa i Iwate, te je uzorkovana dana … (datum) i podvrgnuta laboratorijskoj analizi dana … (datum) u … (naziv laboratorija) u svrhu određivanja razine radionuklida, cezija-134 i cezija-137. Analitičko izvješće nalazi se u privitku;

               

               hranu i hranu za životinje nepoznatog podrijetla ili koja sadrži više od 50 % sastojaka nepoznatog podrijetla, te je uzorkovana dana … (datum) i podvrgnuta laboratorijskoj analizi dana … (datum) u … (naziv laboratorija) u svrhu određivanja razine radionuklida, cezija-134 i cezija-137. Analitičko izvješće nalazi se u privitku.

         U … Dana …
   Potpis i pečat ovlaštenog predstavnika nadležnog tijela iz članka 6. stavka 2. ili članka 6. stavka 3. Provedbene uredbe Komisije (EU) br. 996/2012

      Dio koji popunjava osoba ovlaštena za provođenje službene kontrole na graničnoj inspekcijskoj postaji ili na određenom ulaznom mjestu

               

               Pošiljka je prihvaćena za dostavu carinskoj službi u svrhu puštanja u slobodni promet u Uniji

               

               Pošiljka NIJE prihvaćena za dostavu carinskoj službi u svrhu puštanja u slobodni promet u Uniji

         …
   (Nadležno tijelo, država članica)
   …

               Datum

               Pečat

               Potpis

         PRILOG II.

      Najveće dopuštene razine za hranu
       (1)
      (Bq/kg) propisane japanskim zakonodavstvom

               Hrana za dojenčad i malu djecu

               Mlijeko i pića na bazi mlijeka

               Ostala hrana, izuzev: – prirodne mineralne vode i sličnih pića – čaj dobiven od nefermentiranog lišća

               Prirodna mineralna voda i slična pića te čaj dobiven od nefermentiranog lišća

               Zbroj cezija-134 i cezija-137

               50 (2)

               50 (2)

               100 (2)

               10 (2)

      Najveće dopuštene razine za hranu za životinje
       (3)
      (Bq/kg) propisane japanskim zakonodavstvom

               Hrana za životinje namijenjena kravama i konjima

               Hrana za životinje namijenjena svinjama

               Hrana za životinje namijenjena peradi

               Hrana za životinje namijenjena ribi (5)

               Zbroj cezija-134 i cezija-137

               100 (4)

               80 (4)

               160 (4)

               40 (4)

      (1)  Za sušene proizvode koji se konzumiraju u rekonstituiranom stanju, najveće razine se odnose na rekonstituirani proizvod koji je spreman za konzumaciju.
   Za sušene gljive primjenjuje se rekonstituirajući faktor 5.
   Za čaj se najveće razine odnose na uvarak čaja dobivenu od lišća čaja. Faktor prerade za sušeni čaj je 50 i stoga najveća razina od 500 Bq/kg na sušeno lišće čaja osigurava da u infuziji čaja razina ne prelazi 10 Bq/kg.

      (2)  Kako bi se osigurala dosljednost s najvećim razinama koje se trenutačno primjenjuju u Japanu, ove vrijednosti zamjenjuju na privremenoj osnovi vrijednosti propisane u Uredbi Vijeća (Euratom) br. 3954/87.

      (3)  Najveća dopuštena razina odnosi se na hranu za životinje s udjelom vode od 12 %.

      (4)  Kako bi se osigurala dosljednost s najvećim razinama koje se trenutačno primjenjuju u Japanu, ove vrijednosti zamjenjuju na privremenoj osnovi vrijednosti propisane u Uredbi Komisije (Euratom) br. 770/90 (SL L 83, 30.3.1990., str. 78.).

      (5)  Osim hrane za životinje za ukrasne ribe.
   PRILOG III.

      Prijelazne mjere propisane japanskim zakonodavstvom te za primjenu u ovoj Uredbi

               (a)

               Mlijeko i mliječni proizvodi, prirodna mineralna voda i slična pića, a koji su proizvedeni i/ili prerađeni prije 31. ožujka 2012. ne smiju sadržavati više od 200 Bq/kg radioaktivnog cezija. Ostala hrana, osim riže, soje i njihovih prerađenih proizvoda koji su proizvedeni i/ili prerađeni prije 31. ožujka 2012. ne smije sadržavati više od 500 Bq/kg radioaktivnog cezija.

               (b)

               Proizvodi od riže koji su proizvedeni i/ili prerađeni prije 30. rujna 2012. ne smiju sadržavati više od 500 Bq/kg radioaktivnog cezija;

               (c)

               Soja koja je požnjevena i stavljena na tržište prije 31. prosinca 2012. ne smije sadržavati više od 500 Bq/kg radioaktivnog cezija;

               (d)

               Proizvodi od soje koji su proizvedeni i/ili prerađeni prije 31. prosinca 2012. ne smiju sadržavati više od 500 Bq/kg radioaktivnog cezija.

         PRILOG IV.

      Hrana i hrana za životinje za koju se zahtijeva uzorkovanje i analiza na cezij-134 i cezij-137 prije izvoza u Uniju

               (a)

               Proizvodi podrijetlom iz prefekture Fukushima:

                           —

                           svi proizvodi, uzimajući u obzir izuzetke iz članka 1. ove Uredbe.

               (b)

               Proizvodi podrijetlom iz prefekture Shizuoka:

                           —

                           čaj i njegovi prerađeni proizvodi koji se svrstavaju pod tarifne oznake KN 09022101 20 i 2202 90 10;

                           —

                           gljive i njihovi prerađeni proizvodi koji se svrstavaju pod tarifne oznake KN 0709 51, 0709 59, 0710 80 61, 0710 80 69, 0711 51 00, 0711 59, 0712 31, 0712 32, 0712 33, 0712 39, 2003 10, 2003 90 i 2005 99 80.

               (c)

               Proizvodi podrijetlom iz prefekture Yamanashi:

                           —

                           gljive i njihovi prerađeni proizvodi koji se svrstavaju pod tarifne oznake KN 0709 51, 0709 59, 0710 80 61, 0710 80 69, 0711 51 00, 0711 59, 0712 31, 0712 32, 0712 33, 0712 39, 2003 10, 2003 90 i 2005 99 80.

               (d)

               Proizvodi podrijetlom iz prefektura Gunma, Ibaraki, Tochigi, Miyagi, Saitama, Tokyo, Chiba, Kanagawa ili Iwate:

                           —

                           čaj i njegovi prerađeni proizvodi koji se svrstavaju pod tarifne oznake KN 0902, 2101 20 i 2202 90 10,

                           —

                           gljive i njihovi prerađeni proizvodi koji se svrstavaju pod tarifne oznake KN 0709 51, 0709 59, 0710 80 61, 0710 80 69, 0711 51 00, 0711 59, 0712 31, 0712 32, 0712 33, 0712 39, 2003 10, 2003 90 i 2005 99 80,

                           —

                           riba i proizvodi ribarstva koji se svrstavaju pod tarifne oznake KN 0302, 0303, 0304, 0305, 0306, 0307 i 0308 (1),

                           —

                           riža i njezini prerađeni proizvodi koji se svrstavaju pod tarifne oznake KN 1006, 1102 90 50, 1103 19 50, 1103 20 50, 1104 19 91, 1104 19 99, 1104 29 17, 1104 29 30, 1104 29 59, 1104 29 89, 1104 30 90, 1901, 1904 10 30, 1904 20 95, 1904 90 10 i 1905 90 (1),

                           —

                           soja i njezini prerađeni proizvodi koji se svrstavaju pod tarifne oznake KN 1201 90, 1208 10, 1507 (1),

                           —

                           grah Adzuki koji se svrstava pod tarifne oznake KN 0708 20, 0713 32 00 i njegovi prerađeni proizvodi koji se svrstavaju pod tarifne oznake KN kao što je 1106 10 (1),

                           —

                           borovnice i njihovi prerađeni proizvodi koji se svrstavaju pod tarifne oznake KN 0810 40 30, 0810 40 50, 0811 90 50, 0811 90 70, 0812 90 40, 0813 40 95,

                           —

                           ginkgo orasi koji se svrstavaju pod tarifne oznake KN 0802 90 85 i njegovi prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 98, 0813 40 95,

                           —

                           japanske marelice koje se svrstavaju pod tarifne oznake KN 0809 40 05 i njezini prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 98, 0813 40 95,

                           —

                           citrusi/agrumi koji se svrstavaju pod tarifne oznake KN 0805, kore agruma koje se svrstavaju pod tarifne oznake KN 0814 00 00, i njihovi prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 25, 0812 90 98, 0813 40 95 (1),

                           —

                           japanski kaki koji se svrstava pod tarifne oznake KN 0810 70 00 i njegovi prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 98, 0813 40 95 (1),

                           —

                           mogranj (nar, šipak) koji se svrstava pod tarifne oznake KN 0810 90 75 i njegovi prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 98, 0813 40 95 (1),

                           —

                           čokoladna loza (Akebia quinata) i njezini prerađeni proizvodi koji se svrstavaju pod tarifne oznake KN 0810 90 75, 0811 90 19, 0811 90 39, 0811 90 95, 0812 90 98 i 0813 40 95,

                           —

                           japanska dunja (Chaenomeles) koja se svrstava pod tarifne oznake KN 0810 90 75 i njezini prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 98, 0813 40 95 (1),

                           —

                           indijska banana (Asimina triloba) koja se svrstava pod tarifne oznake KN 0810 90 75 i njezini prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 98, 0813 40 95 (1),

                           —

                           kruške koje se svrstavaju pod tarifne oznake KN 0808 30 10 i njezini prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 98, 0813 40 30 (1),

                           —

                           kestenje koje se svrstava pod tarifne oznake KN 0802 41 00 i 0802 42 00 i njegovi prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 98, 0813 40 95 (1),

                           —

                           orah koji se svrstava pod tarifne oznake KN 0802 31 00 i 0802 32 00 i njegovi prerađeni proizvodi koji se svrstavaju pod tarifne oznake KN kao što je 0811 90 19, 0811 90 39, 0811 90 95, 0812 90 98, 0813 40 95 (1),

                           —

                           Ashitaba (Angelica keiskei) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                           gigantski lopuh (fuki), japanski lopuh (Petasites japonicus) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                           japanski đumbir (Myoga) koji se svrstava pod tarifne oznake KN 0709 99, 0710 80, 0711 90, 0712 90 i njegovi prerađeni proizvodi koji se svrstavaju pod tarifne oznake KN kao što je 2008 99 49, 2008 99 67,

                           —

                           jestivi dijelovi Aralia sp. i njihovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                           bambusovi izdanci (Phyllostacys pubescens) i njihovi prerađeni proizvodi koji se svrstavaju pod tarifne oznake KN 0709 99, 0710 80, 0711 90, 0712 90, 2004 90 i 2005 91,

                           —

                           orlova paprat (Pteridium aquilinum) i njezini prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                           jestivi dijelovi japanskog hrena ili wasabija (Wasabia japonica) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90, 0712 90 i 0910 99,

                           —

                           japanski peršin (Oenanthe javanica) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                           japanska paprika (Zanthoxylum piperitum) koja se svrstava pod tarifnu oznaku KN 0910 99,

                           —

                           japanska kraljevska paprat (Osmunda japonica) i njezini prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90;

                           —

                           koshiabura (izdanak Eleuterococcus sciadophylloides) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                           momijigasa (Parasenecio delphiniifolius) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                           nojeva paprat (Matteuccia struthioptheris) i njezini prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                              Hosta Montana i njezini prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                           uwabamisou (Elatostoma umbellatum var. majus) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90,

                           —

                           planinski luk (Allium victorialis subsp. Platyphyllum) i njegovi prerađeni proizvodi koji se svrstavaju pod tarifne oznake KN 0703 10, 0710 80, 0711 900712 20 i 0712 90,

                           —

                           japanski čičak (Cirsium japonicum) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90 (1),

                           —

                           yobusumaso (Honma) (Cacalia hastata ssp orientalis) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90 (1),

                           —

                              Synurus pungens (Oyamabokuchi) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90 (1),

                           —

                           poljska preslica (Equisetum arvense) i njezini prerađeni proizvodi koji se svrstavaju pod tarifne oznake KN 0709 99, 0710 80, 0711 90 i 0712 90 (1),

                           —

                              Actinidia polygama (srebrna loza) i njegovi prerađeni proizvodi koji se svrstavaju pod tarifne oznake KN 0810 90 75, 0811 90 19, 0811 90 39, 0811 90 95, 0812 90 98 i 0813 40 95 (1),

                           —

                           Taro (Colocasia esculenta) i njegovi prerađeni proizvodi koji se svrstavaju pod tarifne oznake KN 0714 40 (1),

                           —

                           Yacon (Smallanthus sonchifolius) i njegovi prerađeni proizvodi koji se svrstavaju pod tarifne oznake KN 0709 99, 0710 80, 0711 90, 0712 90 i 0714 90 (1);

               (e)

               Mješoviti proizvodi koji sadrže više od 50 % proizvoda iz točaka (a), (b), (c) i (d) ovog Priloga.

      (1)  Popis ovih proizvoda bit će revidiran prije 31. ožujka 2013. uzimajući u obzir analitičke rezultate dobivene u razdoblju od rujna 2012. do prosinca 2012.


title: Provedbena uredba Komisije (EU) 2016/90 оd 26. siječnja 2016. o izmjeni Provedbene uredbe Vijeća (EU) br. 102/2012 o uvođenju konačne antidampinške pristojbe na uvoz čelične užadi i kabela podrijetlom iz, među ostalim, Ukrajine, nakon djelomične privremene revizije u skladu s člankom 11. stavkom 3. Uredbe Vijeća (EZ) br. 1225/2009

text:
               27.1.2016

               HR

               Službeni list Europske unije

               L 19/22

         PROVEDBENA UREDBA KOMISIJE (EU) 2016/90
   оd 26. siječnja 2016.
   o izmjeni Provedbene uredbe Vijeća (EU) br. 102/2012 o uvođenju konačne antidampinške pristojbe na uvoz čelične užadi i kabela podrijetlom iz, među ostalim, Ukrajine, nakon djelomične privremene revizije u skladu s člankom 11. stavkom 3. Uredbe Vijeća (EZ) br. 1225/2009
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno njezin članak 11. stavak 3.,
   budući da:
   1.   POSTUPAK

   1.1.   Mjere na snazi

               (1)

               Antidampinške mjere na snazi za uvoz određene čelične užadi i kabela podrijetlom iz Ukrajine prvotno su uvedene Uredbom Vijeća (EZ) br. 1796/1999 (2) („Izvorna uredba”) i zadnji put produžene Provedbenom uredbom Vijeća (EU) br. 102/2012 (3) („mjere na snazi”).

               (2)

               Mjere na snazi u obliku su pristojbe ad valorem od 51,8 %.

         1.2.   Zahtjev za reviziju

               (3)

               Europska komisija („Komisija”) primila je zahtjev za djelomičnu privremenu reviziju u skladu s člankom 11. stavkom 3. Osnovne uredbe. Zahtjev je podnio PJSC „PA”„Stalkanat-Silur” („podnositelj zahtjeva”), proizvođač izvoznik iz Ukrajine.

               (4)

               Zahtjev je bio ograničen na područje ispitivanja dampinga u mjeri u kojoj se to odnosilo na podnositelja zahtjeva.

               (5)

               U svom je zahtjevu podnositelj dostavio dokaze prima facie prema kojima su promjene u njegovoj aktualnoj strukturi trajne, a temelje se na koncentraciji, među ostalim, dvaju nepovezanih proizvođača izvoznika u Ukrajini (od kojih je samo jedan ranije pojedinačno istražen).

               (6)

               Nadalje, podnositelj zahtjeva tvrdio je da je na temelju njegovih vlastitih domaćih cijena ili na temelju njegove izračunane uobičajene vrijednosti (troškovi proizvodnje, troškovi prodaje, opći i administrativni troškovi i dobit) umjesto prethodno korištene uobičajene vrijednosti analogne zemlje, dampinška marža podnositelja zahtjeva znatno niža od trenutačne razine mjera.

               (7)

               Stoga je podnositelj zahtjeva tvrdio da zadržavanje mjera na postojećoj razini više nije bilo potrebno kako bi se kompenzirali učinci prethodno utvrđenog štetnog dampinga.

         1.3.   Pokretanje revizije

               (8)

               Komisija je nakon obavješćivanja država članica utvrdila da postoje dostatni dokazi kojima se opravdava pokretanje djelomične privremene revizije i u obavijesti objavljenoj u Službenom listu Europske unije
                   (4)18. studenoga 2014. najavila pokretanje ispitnog postupka u skladu s člankom 11. stavkom 3. Osnovne uredbe, ograničenog na područje ispitivanja dampinga u mjeri u kojoj se to odnosi na podnositelja zahtjeva.

         1.4.   Dotični proizvod i istovjetan proizvod

               (9)

               Dotični proizvod koji je predmet trenutačne revizije isti je kao u početnom ispitnom postupku i u posljednjem ispitnom postupku koji je doveo do uvođenja mjera na snazi, odnosno čelična užad i kabeli, uključujući zatvorenu užad, osim užadi i kabela od nehrđajućeg čelika, najveće dimenzije poprečnog presjeka veće od 3 mm, podrijetlom iz Ukrajine („dotični proizvod”), trenutačno razvrstanih u oznake KN ex 7312 10 81, ex 7312 10 83, ex 7312 10 85, ex 7312 10 89 i ex 7312 10 98.

               (10)

               Proizvod koji se proizvodi i prodaje u Ukrajini, kao i u trećim zemljama, i onaj koji se izvozi u Uniju imaju iste osnovne fizičke i tehničke značajke i krajnje upotrebe te se stoga smatraju istovjetnim proizvodima u smislu članka 1. stavka 4. Osnovne uredbe.

         1.5.   Strane na koje se odnosi postupak

               (11)

               Komisija je o pokretanju privremene revizije službeno obavijestila podnositelja zahtjeva, udruženje industrije Unije koje joj je poznato i ukrajinske vlasti. Zainteresirane strane imale su priliku izraziti svoja stajališta u pisanom obliku i biti saslušane.

               (12)

               Komisija je podnositelju zahtjeva poslala upitnik i u zadanom roku primila odgovor. Komisija je tražila i provjerila sve podatke koje je smatrala potrebnima za utvrđivanje dampinga. Provjera je provedena u poslovnim prostorima podnositelja zahtjeva u Odesi, Ukrajina.

         1.6.   Razdoblje revizije ispitnog postupka

               (13)

               Ispitni postupak revizije trajao je od 1. srpnja 2013. do 30. rujna 2014.

         2.   REZULTATI ISPITNOG POSTUPKA

   2.1.   Damping

   2.1.1.   Uobičajena vrijednost

               (14)

               Ukupni obujam izvozne prodaje u Uniju u razdoblju revizije ispitnog postupka bio je ograničen na samo dvije prodajne transakcije, a kako je objašnjeno u uvodnoj izjavi 26., te transakcije nisu se smatrale reprezentativnima. Kao što se također navodi u uvodnoj izjavi 26., izvozna cijena stoga je utvrđena na temelju izvozne prodaje koju je podnositelj zahtjeva ostvario u treće zemlje tijekom razdoblja revizije ispitnog postupka u skladu s člankom 2. stavkom 9. Osnovne uredbe. Obujam prodaje na tržištima trećih zemalja upotrijebljen je za procjenu reprezentativnosti domaće prodaje radi utvrđivanja uobičajene vrijednosti za potrebe članka 2. stavka 2. Osnovne uredbe.

               (15)

               Za određivanje uobičajene vrijednosti najprije je utvrđeno je li podnositeljev ukupni obujam domaće prodaje istovjetnog proizvoda nezavisnim kupcima bio reprezentativan u usporedbi s njegovim ukupnim obujmom izvoza u treće zemlje. U skladu s člankom 2. stavkom 2. Osnovne uredbe utvrđeno je da je domaća prodaja bila reprezentativna jer je ukupni obujam domaće prodaje bio barem 5 % ukupnog obujma izvozne prodaje u treće zemlje tijekom razdoblja revizije ispitnog postupka.

               (16)

               Za svaku vrstu proizvoda koju je podnositelj zahtjeva prodavao na svojem domaćem tržištu i za koju je utvrđeno da je izravno usporediva s vrstom proizvoda koja se prodavala za izvoz u treće zemlje, bilo je utvrđeno je li domaća prodaja bila dovoljno reprezentativna za potrebe članka 2. stavka 2. Osnovne uredbe. Domaća prodaja određene vrste proizvoda smatrala se dostatno reprezentativnom kada je ukupni obujam te vrste proizvoda prodan na domaćem tržištu nezavisnim kupcima tijekom razdoblja revizije ispitnog postupka predstavljao najmanje 5 % ukupnog obujma prodaje usporedive vrste proizvoda izvezene u treće zemlje tijekom istog razdoblja.

               (17)

               Ispitano je i može li se domaća prodaja svake vrste proizvoda smatrati ostvarenom u uobičajenom tijeku trgovine u skladu s člankom 2. stavkom 4. Osnovne uredbe. To je učinjeno utvrđivanjem udjela domaće prodaje nezavisnim kupcima koja je bila profitabilna za svaku vrstu proizvoda izvezenog u dotične treće zemlje tijekom razdoblja revizije ispitnog postupka.

               (18)

               Za one vrste proizvoda gdje je više od 80 % obujma prodaje na domaćem tržištu bilo iznad troška, a ponderirana prosječna prodajna cijena te vrste bila jednaka jediničnom trošku proizvodnje ili viša, uobičajena vrijednost po vrsti proizvoda izračunana je kao ponderirani prosjek stvarnih domaćih cijena sve prodaje dotične vrste proizvoda, neovisno o tome je li ta prodaja bila profitabilna ili ne.

               (19)

               Kada je obujam profitabilne prodaje vrste proizvoda iznosio 80 % ili manje ukupne prodaje ili kada je ponderirana prosječna cijena te vrste proizvoda bila niža od jediničnog troška proizvodnje, uobičajena vrijednost temeljila se na stvarnoj domaćoj cijeni koja je izračunata kao ponderirana prosječna cijena samo profitabilne domaće prodaje te vrste proizvoda tijekom razdoblja revizije ispitnog postupka.

               (20)

               Ako se domaće cijene određene vrste proizvoda koju prodaje podnositelj zahtjeva nisu mogle upotrijebiti za utvrđivanje uobičajene vrijednosti, uobičajena vrijednost izračunana je u skladu s člankom 2. stavkom 3. Osnovne uredbe.

               (21)

               Pri izračunu uobičajene vrijednosti u skladu s člankom 2. stavkom 3. Osnovne uredbe, iznosi za prodajne, opće i administrativne troškove te za dobit temeljili su se, u skladu s člankom 2. stavkom 6. Osnovne uredbe, na stvarnim podatcima o proizvodnji i prodaji istovjetnog proizvoda koje je u uobičajenom tijeku trgovine ostvario podnositelj zahtjeva.

               (22)

               Nakon konačne objave podnositelj zahtjeva tvrdio je da bi njegova domaća prodaja poduzećima u državnom vlasništvu trebala biti isključena iz određivanja uobičajene vrijednosti. Podnositelj zahtjeva tvrdio je da su cijene zaračunate poduzećima u državnom vlasništvu sustavno više od cijena zaračunatih drugim kupcima na domaćem tržištu na temelju većeg rizika neplaćanja ili znatno zakašnjelog plaćanja, što se odrazilo i na unutarnju politiku poduzeća u pogledu određivanja cijena. Tvrdilo se da više cijene stoga nisu povezane sa značajkama dotičnog proizvoda. Sljedeće, podnositelj zahtjeva tvrdio je da bi, ako je uobičajena vrijednost utvrđena u skladu s člankom 2. stavkom 3. Osnovne uredbe, samo troškovi prodaje, opći i administrativni troškovi nastali u domaćoj prodaji za nezavisne distributere trebali biti upotrijebljeni kako bi se osigurala usporedivost s izvoznom prodajom koja je ostvarena isključivo istoj vrsti kupaca.

               (23)

               U pogledu podnositeljeva zahtjeva za isključenje domaće prodaje poduzećima u državnom vlasništvu iz određivanja uobičajene vrijednosti, dokazi prikupljeni u ispitnom postupku potvrdili su da su prodajne cijene za poduzeća u državnom vlasništvu po vrsti proizvoda bile u prosjeku dosljedno više od onih zaračunatih bilo kojoj drugoj vrsti kupaca na domaćem tržištu. Ova dosljedna razlika u cijenama bila je rezultat kombinacije više specifičnih čimbenika koji utječu samo na ovu vrstu kupca na domaćem tržištu: i. podnositeljevo utvrđivanje postojanja velikog rizika neplaćanja ili znatno zakašnjelog plaćanja prilikom prodaje poduzećima u državnom vlasništvu; ii. činjenica da se ta politika učinkovito primjenjivala dodjelom mnogo dužih kreditnih razdoblja poduzećima u državnom vlasništvu (uključujući mogućnost da dodatno odgode plaćanje kako je vidljivo u ugovoru); iii. dokazi o prijašnjim zakašnjelim plaćanjima; iv. činjenica da ukrajinski zakon izuzima poduzeća u državnom vlasništvu od podmirivanja potraživanja vjerovnika u slučaju stečaja; v. činjenica da se prodaja poduzećima u državnom vlasništvu odvija preko složenih natječajnih postupaka, u kojima se o odredbama ugovora ne može pregovarati i upotrebljava se zadani standardni ugovor, te konačno vi. poduzeća u državnom vlasništvu prema zakonu ne smiju isplaćivati predujmove za kupnju robe. Stoga se na temelju tih specifičnih okolnosti prihvaća tvrdnja podnositelja zahtjeva.

               (24)

               S obzirom na tvrdnju da se prilikom utvrđivanja uobičajene vrijednosti upotrebljavaju samo troškovi prodaje, opći i administrativni troškovi nastali prilikom prodaje nezavisnim distributerima, člankom 2. stavkom 6. Osnovne uredbe predviđeno je da bi se iznosi troškova prodaje, općih i administrativnih troškova trebali temeljiti na stvarnim podatcima koji se odnose na podnositeljevu proizvodnju i prodaju istovjetnog proizvoda u uobičajenom tijeku trgovine. U skladu s ovim člankom podatci o podnositelju zahtjeva upotrijebljeni su u vezi sa svim prodajama (isključujući prodaju poduzećima u državnom vlasništvu) na domaćem tržištu. Budući da su prodajne cijene za krajnje korisnike na domaćem tržištu prilagođene u skladu s člankom 2. stavkom 10. točkom (d) podtočkom i. Osnovne uredbe (kako je objašnjeno u uvodnim izjavama 30. i 31. u nastavku), stavljene su na razinu usporedivu s domaćom prodajom nezavisnim distributerima. Ta je tvrdnja stoga odbijena.

               (25)

               Podnositelj zahtjeva tvrdio je i da bi trebalo upotrijebiti razumnu profitnu maržu od 5 % prilikom određivanja uobičajene vrijednosti u skladu s člankom 2. stavkom 3. Osnovne uredbe. Spomenut je prethodni ispitni postupak o dotičnom proizvodu u kojem se takva profitna marža smatrala razumnom. Podnositelj zahtjeva dodatno je tvrdio da alternativno razina dobiti ne bi trebala premašivati razinu dobiti postignutu za prodaju nezavisnim distributerima s obzirom na to da je ta razina prodaje usporediva s razinom izvozne prodaje. Međutim, člankom 2. stavkom 6. Osnovne uredbe predviđeno je da bi se iznosi troškova prodaje, općih i administrativnih troškova trebali temeljiti na stvarnim podatcima koji se odnose na podnositeljevu proizvodnju i prodaju istovjetnog proizvoda u uobičajenom tijeku trgovine. Budući da su ti podatci dostupni, upotrijebljeni su u skladu s tim člankom. Stoga je ta tvrdnja odbijena.

         2.1.2.   Izvozna cijena

               (26)

               Samo su dvije prodajne transakcije u Uniju izvršene tijekom razdoblja revizije ispitnog postupka. Nisu smatrane reprezentativnima zbog njihovog ograničenog obujma i jer su izvršene samo jednom kupcu s posebnim specifikacijama proizvoda. Stoga je izvozna cijena utvrđena u skladu s člankom 2. stavkom 9. Osnovne uredbe, kojim se omogućuje izračun izvozne cijene na bilo kojoj razumnoj osnovi. U tom je slučaju prodaja istovjetnog proizvoda podnositelja zahtjeva u treće zemlje tijekom razdoblja revizije ispitnog postupka upotrijebljena kao osnova za izračun izvozne cijene. Naime, prodaja u treće zemlje bila je obilježena znatnim obujmom prema velikom broju kupaca i ispitnim postupkom nisu otkrivena narušavanja cijena ili drugi čimbenici na tržištima trećih zemalja kojima bi se sugeriralo da se prodaja podnositelja zahtjeva na tim tržištima ne bi mogla upotrijebiti za utvrđivanje izvozne cijene.

         2.1.3.   Usporedba

               (27)

               Prosječna uobičajena vrijednost i prosječna izvozna cijena uspoređene su na osnovi cijene franko tvornica. Kako bi se osigurala primjerena usporedba između uobičajene vrijednosti i izvozne cijene, izvršene su odgovarajuće prilagodbe za razliku u troškovima prijevoza i kredita u skladu s člankom 2. stavkom 10. Osnovne uredbe.

               (28)

               Podnositelj zahtjeva zatražio je i prilagodbu uobičajene vrijednosti za razliku u razini trgovine upućujući na činjenicu da njegova prodaja na domaćem tržištu trgovcima na malo i krajnjim korisnicima putem regionalnih prodajnih centara nije bila usporediva s prodajom nezavisnim distributerima. Podnositelj zahtjeva dodatno je tvrdio da je sva izvozna prodaja bila prodaja nezavisnim distributerima i stoga je bila usporediva samo s domaćom prodajom nezavisnim distributerima. Ponderiranu prosječnu razliku cijena između prodaja na dvije razine trgovine na domaćem tržištu smatralo se osnovom za izračun prilagodbe u skladu s člankom 2. stavkom 10. točkom (d) podtočkom i. Osnovne uredbe.

               (29)

               Nakon konačne objave podnositelj zahtjeva i dalje je tražio prilagodbu za razlike u razini trgovine. Uz to je tvrdio da bi se određivanje prilagodbe razine trgovine trebalo napraviti na tromjesečnoj osnovi kako bi se uklonio utjecaj devalvacije ukrajinske valute u odnosu na strane valute koji se odražava u cijenama sirovina i visokoj inflaciji u razdoblju revizije ispitnog postupka.

               (30)

               Ispitnim postupkom otkriveno je da je prodaja trgovcima na malo (putem regionalnih prodajnih centara) doista bila na različitoj razini trgovine od izvozne prodaje i da se ta razlika odrazila u prodajne cijene. Domaće prodajne cijene krajnjim korisnicima putem regionalnih prodajnih centara bile su dosljedno više, a količine dosljedno niže od prodaje nezavisnim distributerima. Uz to su krajnji korisnici imali koristi od dodatnih usluga koje su im nudili regionalni prodajni centri. Stoga je odobrena prilagodba razlika u razini trgovine u smislu članka 2. stavka 10. točke (d) podtočke i. Osnovne uredbe.

               (31)

               Podnositelj zahtjeva temeljio je izračun tražene prilagodbe na ukupnoj prosječnoj razlici cijena između dviju razina trgovine ponderiranoj na osnovi obujma prodanog nezavisnim distributerima. Međutim, obujam prodan nezavisnim distributerima ne bi trebao utjecati na razinu prilagodbe. Stoga je Komisija izračunala prilagodbu na osnovi ponderirane prosječne razlike cijena po toni i po vrsti proizvoda primijenjene na obujam prodaje samo krajnjim korisnicima.

               (32)

               Konačno, prilagodba nije izračunata na tromjesečnoj osnovi kako je predložio podnositelj zahtjeva jer je utvrđeno da se time ne bi neutralizirao utjecaj narušavanja spomenut u uvodnoj izjavi 29.

         2.1.4.   Dampinška marža

               (33)

               Kako je predviđeno člankom 2. stavkom 11. Osnovne uredbe, ponderirana prosječna uobičajena vrijednost po vrsti uspoređena je s ponderiranom prosječnom izvoznom cijenom odgovarajuće vrste istovjetnog proizvoda u trećim zemljama. Ta usporedba pokazala je postojanje dampinga.

               (34)

               Utvrđena je dampinška marža podnositelja zahtjeva od 10,5 %, izražena kao postotak neto cijene franko granica Unije.

         2.2.   Trajna priroda promijenjenih okolnosti

               (35)

               U skladu s člankom 11. stavkom 3. Osnovne uredbe Komisija je ispitala može li se razumno smatrati da su promijenjene okolnosti u pogledu dampinga trajne prirode.

               (36)

               Antidampinška pristojba koja se trenutačno primjenjuje utvrđena je tijekom početnog ispitnog postupka. Tijekom razdoblja tog ispitnog postupka Ukrajinu se smatralo gospodarstvom u tranziciji i stoga je uobičajena vrijednost utvrđena na temelju članka 2. stavka 7. Osnovne uredbe. Posljedično, uobičajena vrijednost utvrđena je na temelju cijena plaćenih na tržištu analogne zemlje koja je zemlja tržišnog gospodarstva, odnosno Poljska.

               (37)

               U 2005. Ukrajina je dobila status tržišnog gospodarstva i zato se članak 2. stavak 7. Osnovne uredbe više ne primjenjuje na nju. Stoga se dampinška marža podnositelja zahtjeva tijekom razdoblja revizije ispitnog postupka temeljila na njegovim vlastitim provjerenim podatcima.

               (38)

               Dokazima dobivenim i provjerenim tijekom ispitnog postupka potvrđene su promjene njegove trenutačne strukture društva utemeljene na koncentraciji dvaju bivših nepovezanih proizvođača izvoznika i trećeg subjekta odgovornog za prodaju i stavljanje na tržište. Koncentracija je provedena 2010. Promjena se smatra trajnom jer su zadatci koje su prethodno obavljali zasebni subjekti stvarno preneseni na podnositelja zahtjeva. Nema naznaka koje upućuju na moguće buduće promjene.

               (39)

               S obzirom na navedeno, smatra se da se okolnosti koje su dovele do pokretanja ove revizije vjerojatno neće promijeniti u skoroj budućnosti na način koji bi utjecao na rezultate trenutačne revizije. Stoga se zaključuje da se promjene smatraju trajnima i da primjena mjera na njihovoj postojećoj razini više nije opravdana.

               (40)

               Nakon konačne objave Odbor za vezu industrija žičane užadi EU-a (EWRIS) tvrdio je da zbog vojnih operacija u tijeku na području Ukrajine, gdje se nalazi jedna od dvije proizvodne lokacije podnositelja zahtjeva, nije moguće zaključiti da je promjena iz uvodne izjave 38. trajne prirode. U tom se pogledu prvo navodi da se zaključak o trajnoj prirodi promijenjenih okolnosti s obzirom na damping temeljio na dva elementa iz uvodnih izjava 37. i 38., od kojih EWRIS osporava samo jedan. Nadalje, ispitnim postupkom utvrđeno je da proizvodna lokacija podnositelja zahtjeva u Donjecku ne radi od ljeta 2014., što ograničava proizvodni kapacitet podnositelja zahtjeva. Takva odluka podnositelja zahtjeva, motivirana sigurnosnim razlozima, nije u sukobu s utvrđenom činjenicom da je koncentracija nekadašnja dva proizvođača dotičnog proizvoda na snazi od 2010. te da predstavlja strukturnu promjenu trajne prirode u poslovanju tih dvaju poduzeća. Stoga je taj argument odbačen.

         3.   ANTIDAMPINŠKE MJERE

               (41)

               S obzirom na rezultate ovog ispitnog postupka revizije, smatra se primjerenim izmijeniti antidampinšku pristojbu koja se primjenjuje na uvoz dotičnog proizvoda iz Ukrajine uvođenjem pristojbe koja se primjenjuje na PJSC „PA”„Stalkanat-Silur” na razini od 10,5 %.

               (42)

               Ovaj zaključak ne utječe na mjere na snazi na razini države.

         4.   OBJAVA

               (43)

               Zainteresirane strane obaviještene su o bitnim činjenicama i razmatranjima koji su doveli do navedenih zaključaka i dobile su priliku za očitovanje. Njihova očitovanja uzeta su u obzir ako je to bilo primjereno. S obzirom na to da su ta očitovanja uzrokovala bitne promjene Komisijinih zaključaka o dampinškoj marži, druga objava zainteresiranim stranama dogodila se 8. prosinca 2015. Očitovanja nakon druge objave uzeta su u obzir ako je to bilo primjereno.

               (44)

               Mjere predviđene ovom Uredbom u skladu su s mišljenjem Odbora uspostavljenog člankom 15. stavkom 1. Uredbe (EZ) br. 1225/2009,

         DONIJELA JE OVU UREDBU:
   Članak 1.
   Članak 1. stavak 3. Provedbene uredbe (EU) br. 102/2012 zamjenjuje se sljedećim:

      „3.   Stopa konačne antidampinške pristojbe koja se primjenjuje na neto cijenu CIF franko granica Unije, neocarinjeno, za proizvod opisan u stavku 1. i podrijetlom iz Ukrajine, sljedeća je:

                  Trgovačko društvo

                  Antidampinška pristojba (%)

                  Dodatna oznaka TARIC

                  PJSC ‚PA’‚Stalkanat-Silur’

                  10,5

                  C052

                  Sva ostala trgovačka društva

                  51,8

                  C999

            Primjena pojedinačnih stopa pristojbi utvrđenih za trgovačko društvo navedeno u gornjoj tablici uvjetovana je podnošenjem carinskim tijelima država članica valjane trgovačke fakture na kojoj se mora nalaziti datirana izjava koju je potpisao službenik tijela koje izdaje takvu fakturu, uz navođenje njegova/njezina imena i funkcije, formulirana kako slijedi: ‚Ja, niže potpisani, potvrđujem da je (količina) čelične užadi i kabela prodanih za izvoz u Europsku uniju, navedenih na ovoj fakturi, proizveo (naziv i adresa trgovačkog društva) (dodatna oznaka TARIC) u Ukrajini. Izjavljujem da su podatci na ovom računu potpuni i točni.’ Ako se takav račun ne predoči, primjenjuje se stopa pristojbi koja se primjenjuje na ‚sva ostala trgovačka društva’.”

   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. siječnja 2016.

            Za Komisiju

            Predsjednik

         Jean-Claude JUNCKER

      (1)  SL L 343, 22.12.2009., str. 51.

      (2)  Uredba Vijeća (EZ) br. 1796/1999 od 12. kolovoza 1999. o uvođenju konačne antidampinške pristojbe i konačnoj naplati privremene pristojbe uvedene na uvoz čelične užadi i kabela podrijetlom iz Narodne Republike Kine, Mađarske, Indije, Meksika, Poljske, Južne Afrike i Ukrajine te o završetku antidampinškog postupka u vezi s uvozom iz Republike Koreje (SL L 217, 17.8.1999., str. 1.).

      (3)  Provedbena uredba Vijeća (EU) br. 102/2012 od 27. siječnja 2012. o uvođenju konačne antidampinške pristojbe na uvoz čelične užadi i kabela podrijetlom iz Narodne Republike Kine i Ukrajine kako je proširena na uvoz čelične užadi i kabela poslanih iz Maroka, Moldove i Republike Koreje, bez obzira na to imaju li deklarirano podrijetlo iz tih zemalja ili ne, nakon revizije nakon isteka mjere prema članku 11. stavku 2. Uredbe (EZ) br. 1225/2009 te o prekidu postupka revizije nakon isteka mjere u vezi s uvozom čelične užadi i kabela podrijetlom iz Južne Afrike prema članku 11. stavku 2. Uredbe (EZ) br. 1225/2009 (SL L 36, 9.2.2012., str. 1.).

      (4)  Obavijest o pokretanju postupka djelomične revizije tijekom važenja antidampinških mjera koje se primjenjuju na uvoz čelične užadi i kabela podrijetlom iz Ukrajine (SL C 410, 18.11.2014., str. 15.).


title: Provedbena uredba Komisije (EU) br. 225/2013 od 6. ožujka 2013. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Ficodindia di San Cono (ZOI))

text:
               15/Sv. 25

               HR

               Službeni list Europske unije

               209

         32013R0225

               L 072/7

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 225/2013
   od 6. ožujka 2013.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Ficodindia di San Cono (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               Uredba (EU) br. 1151/2012 stupila je na snagu 3. siječnja 2013. Ona je zamijenila i stavila izvan snage Uredbu Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2).

               (2)

               U skladu s člankom 6. stavkom 2. Uredbe (EZ) br. 510/2006, zahtjev Italije za registraciju naziva „Ficodindia di San Cono” objavljen je u Službenom listu Europske unije
                   (3).

               (3)

               Kako Komisija nije primila nijedan prigovor u smislu članka 7. Uredbe (EZ) br. 510/2006, taj je naziv potrebno upisati u Registar,

         DONIJELA JE OVU UREDBU:
   Članak 1.
   Naziv naveden u Prilogu ovoj Uredbi ovime se upisuje u Registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. ožujka 2013.

            Za Komisiju, u ime predsjednika,

         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL L 93, 31.3.2006., str. 12.

      (3)  SL C 150, 26.5.2012., str. 9.
   PRILOG
   Poljoprivredni proizvodi namijenjeni prehrani ljudi navedeni u Prilogu I. Ugovoru o EZ-u:

      Razred 1.6.   Voće, povrće i žitarice, u prirodnom stanju ili prerađeni

   ITALIJA
   Ficodindia di San Cono (ZOI)


title: Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja  Tekst značajan za EGP

text:
               03/Sv. 069

               HR

               Službeni list Europske unije

               213

         32012R0844

               L 252/26

               SLUŽBENI LIST EUROPSKE UNIJE

               18.09.2012.

      PROVEDBENA UREDBA KOMISIJE (EU) br. 844/2012
   od 18. rujna 2012.
   o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske Unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 19.,
   budući da:

               (1)

               Uredbom (EZ) br. 1107/2009 predviđa se mogućnost obnavljanja odobrenja za aktivnu tvar nakon njegovog isteka.

               (2)

               Primjereno je odrediti odredbe potrebne za provedbu postupka obnavljanja.

               (3)

               Posebno bi trebalo utvrditi razdoblja za različite korake u postupku obnavljanja kako bi se osiguralo njegovo pravilno djelovanje.

               (4)

               Trebalo bi utvrditi pravila u pogledu povjerljivosti i objavljivanja zahtjeva za obnavljanje, dopunske dokumentacije i njihovih ažuriranih inačica.

               (5)

               Također bi trebalo odrediti pravila u pogledu podnošenja zahtjeva za obnavljanje, te njegovog sadržaja i obrasca. Podnositelj zahtjeva trebao bi biti obvezan obrazložiti dostavljanje novih informacija i odvojeno navesti istraživanja o kralježnjacima koja namjeravaju dostaviti.

               (6)

               Trebalo bi utvrditi pravila za provjeru zahtjeva koju provodi država članica izvjestiteljica.

               (7)

               Kako bi se osiguralo pravilno djelovanje postupka obnavljanja, država članica izvjestiteljica trebala bi na zahtjev podnositelja zahtjeva prije dostavljanja dopunske dokumentacije organizirati razgovor na kojem bi se raspravljalo o zahtjevu.

               (8)

               Dopunska dokumentacija koja se dostavlja radi obnavljanja posebno treba uključivati potrebne nove podatke i nove ocjene rizika te dokazati potrebu za takvim podacima i ocjenom rizika.

               (9)

               Trebalo bi odrediti pravila u pogledu utvrđivanja prihvatljivosti zahtjeva od strane države članice izvjestiteljice.

               (10)

               U slučaju kad su svi podneseni zahtjevi neprihvatljivi, Komisija bi trebala donijeti Uredbu o neobnavljanju dotične aktivne tvari.

               (11)

               Trebalo bi odrediti pravila kojima se osigurava nezavisna, objektivna i transparentna ocjena aktivne tvari.

               (12)

               Podnositelju zahtjeva, državama članicama, s iznimkom države članice izvjestiteljice, te javnosti, trebalo bi omogućiti podnošenje primjedaba na nacrt izvješća o ocjeni obnavljanja odobrenja.

               (13)

               Europska agencija za sigurnost hrane trebala bi osigurati zaključke i organizirati savjetovanja sa stručnjacima, osim u slučaju kada je Komisija obavijesti da zaključak nije potreban.

               (14)

               Trebalo bi odrediti pravila u pogledu izvješća o obnavljanju odobrenja i donošenju uredbe o obnavljanju odobrenja aktivne tvari.

               (15)

               Uredbu Komisije (EU) br. 1141/2010 od 7. prosinca 2010. o utvrđivanju postupka za obnavljanje uvrštenja druge skupine aktivnih tvari u Prilog I. Direktivi Vijeća 91/414/EEZ i izradi popisa tih tvari (2) trebalo bi nastaviti primjenjivati s obzirom na obnavljanje odobrenja aktivnih tvari navedenih u njezinom Prilogu I.

               (16)

               Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   POGLAVLJE 1.

      PRIHVATLJIVOST

      ODJELJAK 1.

         Zahtjev za obnavljanje

   Članak 1.
   Podnošenje zahtjeva
   1.   Zahtjev za obnavljanje odobrenja aktivne tvari podnosi proizvođač aktivne tvari državi članici izvjestiteljici, kako je određeno u drugom stupcu Priloga Provedbenoj uredbi Komisije (EU) br. 686/2012 (3) i državi članici suizvjestiteljici, kako je određeno u trećem stupcu tog Priloga, najkasnije tri godine prije isteka odobrenja.
   Podnositelj zahtjeva može, u skladu s člankom 63. Uredbe (EZ) br. 1107/2009, pri podnošenju zahtjeva zatražiti da se određene informacije drže povjerljivima. U tom slučaju, podnositelj zahtjeva takve dijelove zahtjeva dostavlja fizički odvojeno, pri čemu navodi razloge zbog kojih zahtijeva povjerljivost.
   Podnositelj zahtjeva istodobno podnosi i zahtjeve za zaštitu podataka u skladu s člankom 59. Uredbe (EZ) br. 1107/2009.
   2.   Podnositelj zahtjeva šalje kopiju zahtjeva Komisiji, drugim državama članicama i Europskoj agenciji za sigurnost hrane („Agencija”), uključujući informacije o onim dijelovima zahtjeva za koje zahtijeva povjerljivost navedenu u stavku 1.
   3.   Udruženje proizvođača koje odrede proizvođači za potrebe usklađenosti s ovom Uredbom može podnijeti zajednički zahtjev.
   Članak 2.
   Obrazac i sadržaj zahtjeva
   1.   Zahtjev se podnosi u obrascu određenom u Prilogu.
   2.   U zahtjevu se navode nove informacije koje podnositelj zahtjeva namjerava dostaviti. U njemu dokazuje da postoji potreba za takvim informacijama u skladu s prvim podstavkom članka 15. stavka 2. Uredbe (EZ) br. 1107/2009.
   U zahtjevu se odvojeno navode nova istraživanja o kralježnjacima koja podnositelj zahtjeva namjerava dostaviti.
   Članak 3.
   Provjera zahtjeva
   1.   Ako je zahtjev podnesen do datuma predviđenog u prvom podstavku članka 1. stavka 1. i sadrži sve elemente predviđene u članku 2., država članica izvjestiteljica u roku od mjesec dana od datuma primitka zahtjeva obavješćuje podnositelja zahtjeva, državu članicu suizvjestiteljicu, Komisiju i Agenciju o datumu primitka zahtjeva i činjenici da je bio dostavljen do datuma predviđenog u prvom podstavku članka 1. stavka 1. te da sadrži sve elemente predviđene u članku 2.
   Država članica izvjestiteljica ocjenjuje zahtjeve za povjerljivost. U slučaju zahtjeva za pristupanje informacijama država članica izvjestiteljica odlučuje koje će informacije držati povjerljivima.
   2.   Ako je zahtjev podnesen do datuma predviđenog u prvom podstavku članka 1. stavka 1., ali nedostaje jedan ili više dijelova predviđenih u članku 2., država članica izvjestiteljica u razdoblju od mjesec dana od datuma primitka zahtjeva obavješćuje podnositelja zahtjeva o dijelovima koji nedostaju i određuje razdoblje od 14 dana za dostavljanje tih dijelova državi članici izvjestiteljici i državi članici suizvjestiteljici.
   Ako po isteku tog razdoblja zahtjev sadrži sve dijelove predviđene u članku 2., država članica izvjestiteljica bez odgađanja nastavlja u skladu sa stavkom 1.
   3.   Ako zahtjev nije podnesen do datuma predviđenog u prvom podstavku članka 1. stavka 1., odnosno ako zahtjev po isteku razdoblja određenog za podnošenje dijelova koji nedostaju u skladu sa stavkom 2. još uvijek ne sadrži sve dijelove predviđene u članku 2., država članica izvjestiteljica bez odgađanja obavješćuje podnositelja zahtjeva, državu članicu suizvjestiteljicu, Komisiju, druge države članice i Agenciju da je zahtjev neprihvatljiv i navodi razloge njegove neprihvatljivosti.
   4.   Unutar 14 dana od datuma primitka informacija o tome da je zahtjev podnesen do datuma predviđenog u prvom podstavku članka 1. stavka 1. te da sadrži sve dijelove predviđene u članku 2., podnositelj zahtjeva dostavlja Agenciji kopiju zahtjeva, uključujući informacije o onim dijelovima zahtjeva za koje je zatražio povjerljivost i obrazložio razloge za nju u skladu s člankom 63. Uredbe (EZ) br. 1107/2009.
   Istodobno, podnositelj zahtjeva prosljeđuje kopiju zahtjeva Agenciji, pri čemu isključuje informacije za koje je zatražio povjerljivost i obrazložio razloge za nju u skladu s člankom 63. Uredbe (EZ) br. 1107/2009.
   5.   Ako su do datuma predviđenog u prvom podstavku članka 1. stavka 1. odvojeno podnesena dva ili više zahtjeva za istu aktivnu tvar, a svaki od njih sadrži sve dijelove predviđene u članku 2., država članica izvjestiteljica svakom podnositelju zahtjeva dostavlja kontaktne podatke o drugom podnositelju ili podnositeljima zahtjeva.
   6.   Komisija za svaku aktivnu tvar objavljuje nazive i adrese podnositeljâ zahtjeva čiji su zahtjevi dostavljeni do datuma predviđenog u prvom podstavku članka 1. stavka 1. i koji sadrže sve dijelove predviđene u članku 2.
   Članak 4.
   Kontakti koji prethode podnošenju dopunske dokumentacije
   Podnositelj zahtjeva može zatražiti sastanak s državom članicom izvjestiteljicom i državom članicom suizvjestiteljicom kako bi raspravljali o zahtjevu.
   Ako se zatraže, takvi kontakti prije podnošenja zahtjeva održavaju se prije podnošenja dopunske dokumentacije, kako je predviđeno u članku 6.
   Članak 5.
   Pristup zahtjevu
   Po primitku zahtjeva, kako je predviđeno u članku 3. stavku 4., Agencija ga bez odgode stavlja na raspolaganje javnosti, pri čemu isključuje one informacije za koje je podnositelj zahtjeva zatražio povjerljivost i obrazložio razloge za nju u skladu s člankom 63. Uredbe (EZ) br. 1107/2009, osim ako ne prevladava javni interes za njihovo otkrivanje.

      ODJELJAK 2.

         Dopunska dokumentacija

   Članak 6.
   Podnošenje dopunske dokumentacije
   1.   Ako je država članica izvjestiteljica u skladu s člankom 3. stavkom 1. obavijestila podnositelja zahtjeva da je njegov zahtjev dostavljen do datuma predviđenog u prvom podstavku članka 1. stavka 1. i da sadrži sve elemente predviđene u članku 2., podnositelj zahtjeva dostavlja dopunsku dokumentaciju državi članici izvjestiteljici, državi članici suizvjestiteljici, Komisiji i Agenciji.
   2.   Sadržaj sažetka dopunske dokumentacije i cjelovita dopunska dokumentacija u skladu su s člankom 7.
   3.   Dopunska dokumentacija dostavlja se najkasnije 30 mjeseci prije isteka odobrenja.
   4.   U slučaju kada obnavljanje odobrenja za istu aktivnu tvar zatraži više od jednog podnositelja zahtjeva, ti podnositelji zahtjeva poduzimaju sve razumne korake kako bi svoju dokumentaciju dostavili zajednički.
   Ako svi dotični podnositelji zahtjeva takvu dokumentaciju ne dostave zajednički, razlozi za to navode se u dokumentaciji.
   5.   Pri podnošenju dopunske dokumentacije, podnositelji zahtjeva mogu, u skladu s člankom 63. Uredbe (EZ) br. 1107/2009 zahtijevati da se određene informacije, uključujući određene dijelove dokumentacije, drže povjerljivima, te takve informacije fizički odvajaju.
   Članak 7.
   Sadržaj dopunske dokumentacije
   1.   Dopunska dokumentacija uključuje sljedeće:

               (a)

               kopiju zahtjeva;

               (b)

               u slučaju kada se podnositelj zahtjeva udružio ili ga je zamijenio jedan ili više drugih podnositelja zahtjeva, naziv i adresu tog podnositelja ili tih podnositeljâ, te ako je primjenjivo, naziv udruženja proizvođača predviđenog u članku 1. stavku 3.;

               (c)

               informacije u pogledu jednog ili više načina reprezentativne uporabe barem jednog sredstva za zaštitu bilja koje sadrži aktivnu tvar na široko rasprostranjenim usjevima u svakoj zoni, kojima se dokazuje da su ispunjeni kriteriji za odobrenje predviđeni u članku 4. Uredbe (EZ) br. 1107/2009; ako dostavljene informacije ne pokrivaju sve zone ili se ne odnose na široko rasprostranjene usjeve, podnosi se obrazloženje;

               (d)

               podatke i ocjene rizika koji nisu bili dio dokumentacije o odobrenju ili dokumentacije o naknadnom obnavljanju, a koji su potrebni:

                           i.

                           kako bi odrazili promjene u pravnim zahtjevima koje su nastale nakon odobrenja ili posljednjeg obnavljanja odobrenja dotične aktivne tvari;

                           ii.

                           kako bi odrazili promjene u znanstvenim i tehničkim spoznajama koje su se pojavile nakon odobrenja ili posljednjeg obnavljanja odobrenja predmetne aktivne tvari;

                           iii.

                           kako bi odrazili promjene u reprezentativnim načinima uporabe; ili

                           iv.

                           zbog toga što se zahtjev podnosi za obnavljanje izmijenjenog odobrenja;

               (e)

               za svaku točku zahtjeva u pogledu podataka za aktivnu tvar, kako je određeno u Uredbi o određivanju zahtjeva u pogledu podataka za aktivne tvari u skladu s Uredbom (EZ) br. 1107/2009, za koje su potrebni novi podaci u skladu s točkom (d), sažeci i rezultati ispitivanja i istraživanja, ime njihovih vlasnika i osobe ili zavoda koji ih je proveo te razloge zbog kojih je svako ispitivanje ili istraživanje potrebno;

               (f)

               za svaku točku zahtjeva u pogledu podataka za sredstvo za zaštitu bilja, kako je određeno u Uredbi o određivanju zahtjeva u pogledu podataka za sredstva za zaštitu bilja u skladu s Uredbom (EZ) br. 1107/2009, za koje su potrebni novi podaci u skladu s točkom (d), sažeci i rezultati ispitivanja i istraživanja, ime njihovih vlasnika i osobe ili odnosno zavoda koji je proveo ta ispitivanja ili istraživanja za jedno ili više sredstava za zaštitu bilja koja su reprezentativna za predviđene načine uporabe, te razlog zbog kojeg je svako ispitivanje ili istraživanje potrebno;

               (g)

               prema potrebi, dokumentirane dokaze, kako je navedeno u članku 4. stavku 7. Uredbe (EZ) br. 1107/2009;

               (h)

               za svako ispitivanje ili istraživanje koje uključuje kralježnjake, opis postupaka koji su poduzeti kako bi se izbjeglo ispitivanje na životinjama;

               (i)

               prema potrebi, presliku zahtjeva za maksimalne razine ostataka iz članka 7. Uredbe (EZ) br. 396/2005 Europskog parlamenta i Vijeća (4);

               (j)

               prema potrebi, presliku prijedloga za klasifikaciju ako se smatra da tvar mora biti klasificirana ili reklasificirana u skladu s Uredbom (EZ) br. 1272/2008 Europskog parlamenta i Vijeća (5);

               (k)

               ocjenu svih dostavljenih informacija;

               (l)

               kontrolnu listu kojom se dokazuje da je dopunska dokumentacija iz stavka 3. cjelovita u pogledu načina uporabe za koje se podnosi zahtjev i na kojoj se navodi koji su podaci novi;

               (m)

               sažetke i rezultate znanstvene, stručno recenzirane javne literature, kako je navedeno u članku 8. stavku 5. Uredbe (EZ) 1107/2009.

         2.   Načini uporabe navedeni u stavku 1. točki (c) prema potrebi uključuju načine uporabe koji su ocijenjeni radi odobrenja ili naknadnih obnavljanja. Barem jedno sredstvo za zaštitu bilja navedeno u stavku 1. točki (c) ne smije sadržavati niti jednu drugu aktivnu tvar, ako to sredstvo postoji za reprezentativnu uporabu.
   3.   Dopunska cjelovita dokumentacija sadrži cjelovit tekst izvješća o svakom ispitivanju i istraživanju iz stavka 1. točaka (e), (f) i (m).
   U nju nisu uključena izvješća o ispitivanjima ili istraživanjima koja uključuju namjernu uporabu aktivne tvari ili sredstva za zaštitu bilja koje ju sadrži na ljudima.
   Članak 8.
   Prihvatljivost zahtjeva
   1.   Ako je dopunska dokumentacija dostavljena do datuma predviđenog u članku 6. stavku 3. i sadrži sve dijelove predviđene u članku 7., država članica izvjestiteljica unutar mjesec dana nakon datuma primitka obavješćuje podnositelja zahtjeva, državu članicu suizvjestiteljicu, Komisiju i Agenciju o datumu primitka dopunske dokumentacije i o prihvatljivosti zahtjeva.
   Država članica izvjestiteljica ocjenjuje zahtjeve za povjerljivost. U slučaju zahtjeva za pristupanje informacijama država članica izvjestiteljica odlučuje koje će informacije držati povjerljivima.
   2.   Ako je dopunska dokumentacija dostavljena do datuma predviđenog u članku 6. stavku 3., ali nedostaju jedan ili više dijelova predviđenih u članku 7., država članica izvjestiteljica u razdoblju od mjesec dana od datuma primitka dopunske dokumentacije obavješćuje podnositelja zahtjeva o tome koji dijelovi nedostaju i određuje razdoblje od 14 dana za dostavljanje tih dijelova državi članici izvjestiteljici i državi članici suizvjestiteljici.
   Ako po isteku tog razdoblja dopunska dokumentacija sadrži sve dijelove predviđene u članku 7., država članica izvjestiteljica bez odgode nastavlja u skladu sa stavkom 1.
   3.   Nakon što je primio informaciju o prihvatljivosti zahtjeva, podnositelj zahtjeva bez odgađanja prosljeđuje dopunsku dokumentaciju drugim državama članicama, Komisiji i Agenciji, uključujući informacije o onim dijelovima dokumentacije za koje je zatražio povjerljivost i obrazložio svoje razloge za nju, u skladu s člankom 63. Uredbe (EZ) br. 1107/2009.
   Podnositelj zahtjeva istodobno prosljeđuje kopiju zahtjeva Agenciji, pri čemu isključuje informacije za koje je zatražio povjerljivost i obrazložio svoje razloge za nju, u skladu s člankom 63. Uredbe (EZ) br. 1107/2009.
   4.   Agencija bez odgađanja stavlja dopunsku dokumentaciju na raspolaganje javnosti, pri čemu isključuje one informacije za koje je podnositelj zahtjeva zatražio povjerljivost i obrazložio svoje razloge za nju, u skladu s člankom 63. Uredbe (EZ) br. 1107/2009, osim ako ne prevladava javni interes za njihovo otkrivanje.
   5.   Na zahtjev Agencije ili države članice, podnositelj zahtjeva daje na raspolaganje dokumentaciju dostavljenu radi odobrenja i naknadnog obnavljanja, ako mu je dostupna.
   6.   Ako dopunska dokumentacija nije dostavljena do datuma predviđenog u članku 6. stavku 3. ili ako dopunska dokumentacija po isteku razdoblja utvrđenog za dostavljanje dijelova koji nedostaju u skladu sa stavkom 2. ovog članka još uvijek ne sadrži sve dijelove predviđene u članku 7., država članica izvjestiteljica bez odgađanja obavješćuje podnositelja zahtjeva, državu članicu suizvjestiteljicu, Komisiju, druge države članice i Agenciju da je zahtjev neprihvatljiv i navodi razloge za njegovu neprihvatljivost.
   Članak 9.
   Zamjena podnositelja zahtjeva
   Podnositelja zahtjeva u pogledu svih njegovih prava i obveza u skladu s ovom Uredbom može zamijeniti drugi proizvođač tako što o tome zajedničkom izjavom podnositelja zahtjeva i drugog proizvođača obavješćuje državu članicu izvjestiteljicu. U tom slučaju, podnositelj zahtjeva i drugi proizvođač istodobno o zamjeni obavješćuju državu članicu suizvjestiteljicu, Komisiju, druge države članice, Agenciju, te sve druge podnositelje zahtjeva koji su podnijeli zahtjev za istu aktivnu tvar.
   Članak 10.
   Donošenje Uredbe o neobnavljanju
   Komisija donosi Uredbu o neobnavljanju odobrenja aktivne tvari u skladu s člankom 20. stavkom 1. točkom (b) Uredbe (EZ) br. 1107/2009 ako su svi podneseni zahtjevi za tu aktivnu tvar neprihvatljivi u skladu s člankom 3. stavkom 3. ove Uredbe ili njezinim člankom 8. stavkom 6.
   POGLAVLJE 2.

      OCJENA

   Članak 11.
   Ocjena države članice izvjestiteljice i države članice suizvjestiteljice
   1.   Ako je zahtjev prihvatljiv u skladu s člankom 8. stavkom 1. država članica izvjestiteljica, nakon savjetovanja s državom članicom suizvjestiteljicom, a najkasnije 12 mjeseci nakon datuma navedenog u članku 6. stavku 3. priprema i šalje Komisiji, uz kopiju Agenciji, izvješće u kojem daje svoju ocjenu o tome očekuje li se da će aktivna tvar ispunjavati uvjete za odobrenje, kako je predviđeno u članku 4. Uredbe (EZ) br. 1107/2009 („nacrt izvješća o ocjeni obnavljanja odobrenja”).
   2.   Nacrt izvješća o ocjeni obnavljanja odobrenja također uključuje sljedeće:

               (a)

               preporuku u pogledu obnavljanja odobrenja;

               (b)

               preporuku o tome treba li se tvar smatrati tvari „niskog rizika”;

               (c)

               preporuku o tome treba li tvar smatrati kandidatom za zamjenu;

               (d)

               prema potrebi, prijedlog za utvrđivanje maksimalnih razina ostataka;

               (e)

               prema potrebi, prijedlog za klasifikaciju ili reklasifikaciju aktivne tvari u skladu s Uredbom (EZ) br. 1272/2008;

               (f)

               zaključak o tome koja su nova istraživanja uključena u dopunsku dokumentaciju relevantna za ocjenu;

               (g)

               preporuku u pogledu dijelova izvješća o kojima u skladu s člankom 13. stavkom 1. treba organizirati savjetovanje sa stručnjacima;

               (h)

               točke oko kojih se država članica suizvjestiteljica nije složila s ocjenom države članice izvjestiteljice, prema potrebi.

         3.   Država članica izvjestiteljica donosi nezavisnu, objektivnu i transparentnu ocjenu na temelju postojećih znanstvenih i tehničkih spoznaja. Ona u obzir uzima dopunsku dokumentaciju i prema potrebi, dokumentaciju dostavljenu radi odobrenja i naknadnih obnavljanja odobrenja.
   4.   Država članica izvjestiteljica najprije utvrđuje jesu li ispunjeni kriteriji za odobrenje utvrđeni u točkama 3.6.2., 3.6.3., 3.6.4. i 3.7. Priloga II. Uredbi (EZ) br. 1107/2009.
   Ako ti kriteriji nisu ispunjeni, nacrt izvješća o ocjeni obnavljanja odobrenja ograničava se na te dijelove ocjene, osim u slučaju kad se primjenjuje članak 4. stavak 7. Uredbe (EZ) br. 1107/2009.
   5.   Ako država članica izvjestiteljica zatraži dodatne informacije, ona podnositelju zahtjeva određuje razdoblje za podnošenje tih informacija. To razdoblje ne dovodi do produljenja razdoblja od 12 mjeseci predviđenog u stavku 1. Podnositelj zahtjeva smije, u skladu s člankom 63. Uredbe (EZ) br. 1107/2009 zahtijevati da se takve informacije drže povjerljivima.
   6.   Država članica izvjestiteljica može se savjetovati s Agencijom i od drugih država članica zatražiti dodatne tehničke i znanstvene informacije. Takva savjetovanja i zahtjevi ne dovode do produljenja razdoblja od 12 mjeseci predviđenog u stavku 1.
   7.   Informacije koje podnositelj zahtjeva dostavi, a koje se od njega nisu zahtijevale, ili koje dostavi nakon isteka razdoblja utvrđenog za njihovo dostavljanje u skladu s prvom rečenicom stavka 5., ne uzimaju se u obzir, osim u slučaju kad su dostavljene u skladu s člankom 56. Uredbe (EZ) br. 1107/2009.
   8.   Pri dostavljanju Komisiji nacrta izvješća o obnavljanju odobrenja, država članica izvjestiteljica od podnositelja zahtjeva traži i dostavljanje ažuriranog sažetka dopunske dokumentacije, koji uključuje i dodatne informacije koje je država članica izvjestiteljica zatražila u skladu sa stavkom 5. ili koje su u skladu s člankom 56. Uredbe (EZ) br. 1107/2009 dostavljene državi članici suizvjestiteljici, Komisiji, drugim državama članicama ili Agenciji.
   Podnositelj zahtjeva smije, u skladu s člankom 63. Uredbe (EZ) br. 1107/2009, zahtijevati da se takve informacije drže povjerljivima. Svi takvi zahtjevi naslovljavaju se na Agenciju.
   Članak 12.
   Primjedbe na nacrt izvješća o ocjeni obnavljanja odobrenja
   1.   Agencija podnositelju zahtjeva i drugim državama članica najkasnije 30 dana nakon primitka dostavlja nacrt izvješća o ocjeni obnavljanja odobrenja koji je primila od države članice izvjestiteljice.
   2.   Agencija daje nacrt izvješća o ocjeni obnavljanja odobrenja na raspolaganje javnosti nakon što je podnositelju zahtjeva omogućila dva tjedna da u skladu s člankom 63. Uredbe (EZ) br. 1107/2009 zatraži da se neki dijelovi nacrta izvješća o ocjeni obnavljanja odobrenja drže povjerljivima.
   3.   Agencija dopušta razdoblje za podnošenje pisanih primjedbi od 60 dana nakon datuma kada je izvješće stavila na raspolaganje javnosti. Takve se primjedbe dostavljaju Agenciji, a ona ih prikuplja te ih uz svoje vlastite primjedbe prosljeđuje Komisiji.
   4.   Agencija daje ažurirane sažetke dopunske dokumentacije na raspolaganje javnosti, pri čemu isključuje sve informacije za koje je podnositelj zahtjeva zatražio povjerljivost i obrazložio razlog za nju u skladu s člankom 63. Uredbe (EZ) br. 1107/2009, osim ako ne prevladava javni interes za njihovo otkrivanje.
   Članak 13.
   Zaključak Agencije
   1.   Unutar pet mjeseci nakon isteka razdoblja iz članka 12. stavka 3., Agencija na temelju postojećih znanstvenih i tehničkih spoznaja i koristeći smjernice koje se primjenjuju na dan podnošenja dopunske dokumentacije, donosi zaključak o tome očekuje li se da će aktivna tvar ispunjavati kriterije za odobrenje predviđene u članku 4. Uredbe (EZ) br. 1107/2009. Agencija prema potrebi organizira savjetovanje sa stručnjacima, uključujući stručnjake iz države članice izvjestiteljice i države članice suizvjestiteljice. Agencija svoj zaključak dostavlja podnositelju zahtjeva, državama članicama i Komisiji.
   Odstupajući od prvog podstavka, Komisija može nakon isteka razdoblja iz članka 12. stavka 3. bez odgađanja obavijestiti Agenciju da zaključak nije potreban.
   2.   Nakon što je podnositelju zahtjeva omogućila dva tjedna da u skladu s člankom 63. Uredbe (EZ) br. 1107/2009 zatraži da se određeni dijelovi zaključka drže povjerljivima, Agencija svoj zaključak daje na raspolaganje javnosti, pri čemu isključuje sve informacije za koje je dopustila povjerljivost, osim ako ne prevladava javni interes za njihovo otkrivanje.
   3.   Ako Agencija smatra da su potrebne dodatne informacije od podnositelja zahtjeva, ona se savjetuje s državom članicom izvjestiteljicom te određuje razdoblje koje nije duže od mjesec dana, tijekom kojeg podnositelj zahtjeva takve informacije dostavlja državama članicama, Komisiji i Agenciji. Država članica izvjestiteljica u roku od 60 dana nakon primitka dodatnih informacija ocjenjuje primljene informacije i svoju ocjenu šalje Agenciji.
   Tamo gdje se primjenjuje prvi podstavak, razdoblje navedeno u stavku 1. produljuje se za razdoblja navedena u prvom podstavku ovog stavka.
   4.   Agencija može od Komisije zatražiti da se savjetuje s referentnim laboratorijem Europske unije, koji je u skladu s Uredbom (EZ) br. 882/2004 Europskog parlamenta i Vijeća (6) određen za provjeru je li analitička metoda za utvrđivanje ostataka koju je predložio podnositelj zahtjeva zadovoljavajuća i u skladu sa zahtjevima iz članka 29. stavka 1. točke (g) Uredbe (EZ) br. 1107/2009. Ako to zahtijeva referentni laboratorij Europske unije, podnositelj zahtjeva dostavlja uzorke i izrađuje analitičke standarde.
   5.   Informacije koje podnositelj zahtjeva dostavi, a koje se od njega nisu zahtijevale, ili koje dostavi nakon isteka razdoblja određenog za njihovo dostavljanje u skladu s prvim podstavkom stavka 3., ne uzimaju se u obzir, osim u slučaju kada su dostavljene u skladu s člankom 56. Uredbe (EZ) br. 1107/2009.
   Članak 14.
   Izvješće o obnavljanju odobrenja i Uredba o obnavljanju odobrenja
   1.   Komisija podnosi Odboru navedenom u članku 79. stavku 1. Uredbe (EZ) br. 1107/2009 izvješće o obnavljanju odobrenja i nacrt Uredbe unutar šest mjeseci nakon datuma primitka zaključka Agencije ili, u slučajevima kada takav zaključak Agencije ne postoji, nakon isteka razdoblja navedenog u članku 12. stavku 3. ove Uredbe.
   U izvješću o obnavljanju odobrenja i nacrtu Uredbe u obzir se uzima nacrt izvješća o ocjeni obnavljanja odobrenja države članice izvjestiteljice, primjedbe iz članka 12. stavka 3. ove Uredbe i zaključak Agencije, ako je takav zaključak podnesen.
   Podnositelju zahtjeva omogućuje se da u roku od 14 dana dostavi primjedbe na izvješće o obnavljanju odobrenja.
   2.   Na temelju izvješća o obnavljanju odobrenja i uzimajući u obzir primjedbe koje je dostavio podnositelj zahtjeva u roku navedenom u trećem podstavku stavka 1., Komisija donosi Uredbu u skladu s člankom 20. stavkom 1. Uredbe (EZ) br. 1107/2009.
   POGLAVLJE 3.

      PRIJELAZNE I ZAVRŠNE ODREDBE

   Članak 15.
   Prijelazne odredbe
   Uredba (EU) br. 1141/2010 nastavlja se primjenjivati u pogledu obnavljanja odobrenja aktivnih tvari navedenih u njezinom Prilogu I.
   Članak 16.
   Stupanje na snagu i primjena
   Ova Uredba stupa na snagu dvadesetog dana od dana objave u Službenom listu Europske unije.

   Primjenjuje se od 1. siječnja 2013.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. rujna 2012.

            Za Komisiju

            Predsjednik

         José Manuel BARROSO

      (1)  SL L 309, 24.11.2009., str. 1.

      (2)  SL L 322, 8.12.2010., str. 10.

      (3)  SL L 200, 27.7.2012., str. 5.

      (4)  SL L 70, 16.3.2005., str. 1.

      (5)  SL L 353, 31.12.2008., str. 1.

      (6)  SL L 165, 30.4.2004., str. 1.
   PRILOG

      Obrazac zahtjeva, kako je predviđeno u članku 2. stavku 1.

   Zahtjev je u pisanom obliku, potpisuje ga podnositelj zahtjeva, a šalje se državi članici izvjestiteljici i državi članici suizvjestiteljici.
   Kopija zahtjeva šalje se Europskoj Komisiji na adresu: European Commission, DG Health and Consumers, 1049 Bruxelles, Belgija, Europskoj agenciji za sigurnost hrane na adresu: European Food Safety Authority, Via Carlo Magno 1/A, 43126 Parma, Italija i drugim državama članicama.
   OBRAZAC
   1.   Podaci o podnositelju zahtjeva

               1.1.

               Naziv i adresa podnositelja zahtjeva, uključujući ime fizičke osobe nadležne za zahtjev i druge obveze koje proizlaze iz ove Uredbe:

                           1.1.1.

                                       (a)

                                       Broj telefona:

                                       (b)

                                       Adresa e-pošte:

                           1.1.2.

                                       (a)

                                       Kontakt-osoba:

                                       (b)

                                       Alternativna kontakt-osoba

         2.   Informacije za olakšavanje identifikacije

               2.1.

               Uobičajeni naziv (predložen ili prihvaćen prema ISO-u) uz navod, prema potrebi, svih varijanti sredstava, kao što su soli, esteri ili amini koje je proizveo proizvođač.

               2.2.

               Kemijski naziv (nazivlje prema IUPAC-u i CAS-u) (prema potrebi).

               2.3.

               Brojevi CAS, CIPAC i EZ (ako su dostupni).

               2.4.

               Empirička i strukturna formula, molekularna masa.

               2.5.

               Navođenje čistoće aktivne tvari u g/kg, koja kad god je to moguće, mora biti istovjetna ili već prihvaćena kao istovrijedna onoj koja je navedena u Prilogu Provedbenoj uredbi Komisije (EU) br. 540/2011 (1).

               2.6.

               Razvrstavanje i označivanje aktivne tvari u skladu s odredbama Uredbe (EZ) br. 1272/2008 Europskog parlamenta i Vijeća (2) (učinci na zdravlje i okoliš).

         3.   Nove informacije

               3.1.

               Popis novih informacija koje se kane podnijeti uz obrazloženje u kojem se dokazuje da su one potrebne u skladu s člankom 15. stavkom 2. Uredbe (EZ) br. 1107/2009.

               3.2.

               Popis novih istraživanja na kralježnjacima koji se kani podnijeti.

               3.3.

               Vremenski raspored svih novih i tekućih istraživanja.

         Podnositelj zahtjeva potvrđuje točnost gore navedenih informacija koje su uključene u zahtjev.
   Datum i potpis (nadležnog zastupnika podnositelja zahtjeva iz točke 1.1.).

      (1)  SL L 153, 11.6.2011., str. 1.

      (2)  SL L 353, 31.12.2008., str. 1.


title: Provedbena uredba Komisije (EU) 2015/2232 оd 2. prosinca 2015. o odobrenju povećanja granica za pojačavanje vina proizvedenog od grožđa ubranog u 2015. u svim vinogradarskim regijama u Danskoj, Nizozemskoj, Švedskoj i Ujedinjenoj Kraljevini

text:
               3.12.2015

               HR

               Službeni list Europske unije

               L 317/24

         PROVEDBENA UREDBA KOMISIJE (EU) 2015/2232
   оd 2. prosinca 2015.
   o odobrenju povećanja granica za pojačavanje vina proizvedenog od grožđa ubranog u 2015. u svim vinogradarskim regijama u Danskoj, Nizozemskoj, Švedskoj i Ujedinjenoj Kraljevini
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 91.,
   budući da:

               (1)

               U dijelu I. točki A.3. Priloga VIII. Uredbi (EU) br. 1308/2013 predviđa se da države članice u godinama s iznimno nepovoljnim klimatskim uvjetima mogu zatražiti da se granice za povećanje volumne alkoholne jakosti vina (pojačavanje) povise do 0,5 %.

               (2)

               Danska, Nizozemska, Švedska i Ujedinjena Kraljevina zatražile su takva povećanja granica za pojačavanje vina proizvedenog od grožđa ubranog u 2015. jer su klimatski uvjeti tijekom razdoblja rasta bili iznimno nepovoljni.

               (3)

               Zbog iznimno nepovoljnih vremenskih uvjeta tijekom 2015. granice povećanja prirodne alkoholne jakosti iz dijela I. točke A.2. Priloga VIII. Uredbi (EU) br. 1308/2013 u određenim vinogradarskim regijama ne omogućuju proizvodnju vina s odgovarajućom ukupnom alkoholnom jakosti, za kojim inače postoji tržišna potražnja.

               (4)

               Stoga je primjereno odobriti povećanje granica za pojačavanje vina proizvedenog od grožđa ubranog u 2015. u Danskoj, Nizozemskoj, Švedskoj i Ujedinjenoj Kraljevini.

               (5)

               Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,

         DONIJELA JE OVU UREDBU:
   Članak 1.
   Odstupajući od dijela I. točke A.3. Priloga VIII. Uredbi (EU) br. 1308/2013, u svim vinogradarskim regijama u Danskoj, Nizozemskoj, Švedskoj i Ujedinjenoj Kraljevini povećanje prirodne volumne alkoholne jakosti u svježem grožđu ubranom u 2015., moštu, moštu u fermentaciji, mladom vinu u fermentaciji i vinu proizvedenom od grožđa ubranog u 2015. ne smije biti veće od 3,5 % vol.
   Članak 2.
   Ova Uredba stupa na snagu trećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. prosinca 2015.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 671.